בשעה זו התנועה בעיצומה וזורמת ללא עיכובים, בעיקר מהגדה אל מרחב התפר . למרות הנאמר, האנשים מספרים לנו שהמחסום נפתח בשבע, ולא בשש כפי שסוכם. שוחחנו עם העוברים וגם עם חייל מילואים במחסום שבא לתהות על קנקננו. יש שיפור מסוים – היום המכוניות ממשיכות ישירות לבידוק על נוסעיהן. עד עכשיו היו חייבים לעצור לפני המחסום, לרדת ברגל לבדיקת הניירת, לחזור למכונית ולנסוע איתה לבדיקת הרכב. עד שעזבנו - עברו כולם.
נשאר הזבל לחסדי הרוחות (פרצופו האמיתי של הכיבוש).
גם כאן התנועה בעיצומה. מגרשי החנייה כמעט מלאים. בטרמינל פתוחים שלושה אשנבים והמעבר מהיר. היוצאים מספרים לנו ש"הכל בסדר, בשבתות לרוב המעבר מהיר ללא עיכובים". גם בכיוון ההפוך, ממרחב התפר לגדה, המכונות עובדות והמעבר מהיר.
פגשנו שוב את כ', שעדיין מחכה להסרת המניעה שלו כדי שיוכל לעבוד בישראל.
יום חורפי כמו שהבטיחו בתחזית, השקדיות פורחות בגדה, בוואדי ערה – הטבע לא מאכזב. שנים אנו צופות בחילופי העונות הנצחיים בדרך למחסום, שהוא מעשה ידי אדם ואסור שיהיה נצחי.